CELEX: 32020R1290
Language: lt
Date: 2020-09-09 00:00:00
Title: Komisijos įgyvendinimo reglamentas (ES) 2020/1290 2020 m. rugsėjo 9 d. dėl tam tikrų prekių klasifikavimo Kombinuotojoje nomenklatūroje

16.9.2020   
               
               
                  LT
               
               
                  Europos Sąjungos oficialusis leidinys
               
               
                  L 302/14
               
            
         KOMISIJOS ĮGYVENDINIMO REGLAMENTAS (ES) 2020/1290
         2020 m. rugsėjo 9 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:
         
                     (1)
                  
                  
                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
                  
               
                     (2)
                  
                  
                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąją nomenklatūrą arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;
                  
               
                     (3)
                  
                  
                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
                  
               
                     (4)
                  
                  
                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;
                  
               
                     (5)
                  
                  
                     šiame reglamente nustatytos priemonės atitinka Muitinės kodekso komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
         
         
            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Šis reglamentas privalomas visas ir tiesiogiai taikomas visose valstybėse narėse.
         
         
            Priimta Briuselyje 2020 m. rugsėjo 9 d.
            
               
                  Komisijos vardu
               
               
                  Pirmininko pavedimu
               
               Gerassimos THOMAS
               
                  Generalinis direktorius
               
               
                  Mokesčių ir muitų sąjungos generalinis direktoratas
               
            
         
         
            (1)  OL L 269, 2013 10 10, p. 1.
         
            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
      
      
         
            PRIEDAS
            
                        Prekių aprašymas
                     
                     
                        Klasifikacija (KN kodas)
                     
                     
                        Motyvai
                     
                  
                        (1)
                     
                     
                        (2)
                     
                     
                        (3)
                     
                  
                        Medinės lentjuostės, kurias sudaro keli buko arba beržo faneros sluoksniai ir kurių ilgis 480–1 960 mm, plotis 25–105 mm, o storis maždaug 10 mm.
                        Lentjuostės yra lukštintos, sluoksniuotos, sudarytos iš klijuotos medienos ir padengtos. Jos yra tiesios arba lenktos, suapvalintais šonais, galinčios atlaikyti didelę apkrovą ir lenkimo stiprį.
                        Lentjuostės suprojektuotos taip, kad jas būtų galima papildomai neapdorojus montuoti į lovų, fotelių ar sofų rėmus.
                        Žr. paveikslą  (*1).
                     
                     
                        4421 99 99
                     
                     
                        Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 4421, 4421 99 ir 4421 99 99 atitinkančiais prekių aprašymais.
                        Gaminys nelaikytinas baldų dalimis ir nepriskirtinas 9401 arba 9403 pozicijai, nes visų pirma neįmanoma nustatyti, ar lentjuostės turi būti montuojamos vien tik (išimtinai) į produktų, priskiriamų 9401 pozicijai, rėmus, ar į produktų, priskiriamų 9403 pozicijai, rėmus. 94 skirsniui priskiriamos prekių, priskiriamų 9401 ir 9403 pozicijoms, dalys, jeigu jos dėl savo pavidalo ar kitų konkrečių savybių atpažįstamos kaip dalys, skirtos vien tik arba daugiausia gaminiui, priskiriamam toms pozicijoms (taip pat žr. Suderintos sistemos (SS) paaiškinimų 94 skirsnio paaiškinimus (dalys)).
                        Be to, lentjuostės nelaikytinos lovų, fotelių ar sofų dalimis, nes jos skirtos montuoti į šių baldų rėmus, todėl jos laikytinos čiužinių karkasų, priskiriamų 9404 pozicijai, dalimis. Vadovaujantis 94 skirsnio 3 pastabos B punktu, atskirai pateikiami čiužinių karkasai nelaikytini prekių dalimis ir nepriskirtini, inter alia, 9401 arba 9403 pozicijai. Kadangi 9404 pozicijai priskiriami tik sukomplektuoti produktai, o ne jų dalys, gaminys nepriskirtinas ir tai pozicijai.
                        Lentjuostės pagal objektyvias charakteristikas (porinius matmenis, suapvalintus kraštus, paviršiaus apdorojimą, pajėgumą atlaikyti didelę apkrovą ir lenkimo stiprį) atpažįstamos kaip rėmų dalys. Jos buvo apdorotos tokiu būdu, kad joms suteiktas esminis kitai pozicijai priskiriamų gaminių (sluoksniuotosios medienos gaminių) požymis (taip pat žr. SS paaiškinimų 4412 pozicijos paaiškinimų antrą pastraipą). Todėl jos nelaikytinos sluoksniuotąja mediena ir nepriskirtinos 4412 pozicijai.
                        Taigi lentjuostės klasifikuotinos pagal medžiagą, iš kurios jos yra pagamintos, laikytinos kitais medienos gaminiais ir joms priskirtinas KN kodas 4421 99 99.
                     
                  
               
            
               (*1)  Paveikslas pateikiamas tik dėl informacijos.